b'\n_START_ARTICLE_\nTarr\xc3\xa9s\n_START_SECTION_\nHist\xc3\xb2ria\n_START_PARAGRAPH_\nAbans de la reconquesta, Tarr\xc3\xa9s form\xc3\xa0 part del valiat \xc3\xa0rab de Siurana. El 26 de juliol de 1149, Ramon Berenguer IV va fer donaci\xc3\xb3 del terme de Tarr\xc3\xa9s a Ramon de Boixadors i a la seva muller Ermessenda, a condici\xc3\xb3 que hi constru\xc3\xafssin una fortalesa. A mitjans del segle XIII, Tarr\xc3\xa9s pass\xc3\xa0 a formar part dels dominis de l\'abadia cistercenca de Poblet, on hi romangu\xc3\xa9 fins a l\'abolici\xc3\xb3 del r\xc3\xa8gim senyorial al primer ter\xc3\xa7 del segle XIX._NEWLINE_Com altres pobles rurals, experiment\xc3\xa0 un decreixement demogr\xc3\xa0fic al llarg del segle XX. L\'agricultura deix\xc3\xa0 de ser la font principal d\'ingressos dels seus habitants, que majorit\xc3\xa0riament treballen fora del municipi. El terme municipal acull dos parcs e\xc3\xb2lics: el Serra de Vilob\xc3\xad I, empla\xc3\xa7at entre Tarr\xc3\xa9s i Fulleda i que entr\xc3\xa0 en funcionament el 2008, i el Serra de Vilob\xc3\xad II, que ho feu el 2013.\n_START_SECTION_\nLlocs d\'inter\xc3\xa8s\n_START_PARAGRAPH_\nL\'esgl\xc3\xa9sia parroquial de Santa Maria, de fa\xc3\xa7ana neocl\xc3\xa0ssica i esvelt campanar, es va construir el 1799 sobre l\'antic temple. El poble est\xc3\xa0 format per carrers estrets i costeruts, amb nombroses construccions de pedra seca com la Casa de la Vila (1695), amb una gran arcada, o "els Perxis", amb una magn\xc3\xadfica fa\xc3\xa7ana porxada. Als afores, hi ha l\'eremitori de la Santa Creu (1977), format per antigues pallisses habilitades com a ermita i casa de col\xc3\xb2nies. Disseminades pel terme, hi ha nombroses cabanes de volta i forns de cal\xc3\xa7, que es poden visitar a peu o en bicicleta, seguint les rutes senyalitzades.'